Papersnake/gushiwen huggingface dataset:
齿落辞
白居易（唐代）

嗟嗟乎双齿，自吾有之尔，俾尔嚼肉咀蔬，衔杯漱水；

丰吾肤革，滋吾血髓；从幼逮老，勤亦至矣。幸有辅车，

非无龂齶.胡然舍我，一旦双落。齿虽无情，吾岂无情。

老与齿别，齿随涕零。我老日来，尔去不回。嗟嗟乎双齿，

孰谓而来哉，孰谓而去哉？齿不能言，请以意宣。

为口中之物，忽乎六十馀年。昔君之壮也，血刚齿坚；

今君之老矣，血衰齿寒。辅车龂齶，日削月朘.

上参差而下卼臲，曾何足以少安。嘻，君其听哉：

女长辞姥，臣老辞主。发衰辞头，叶枯辞树。物无细大，

功成者去。君何嗟嗟，独不闻诸道经：我身非我有也，

盖天地之委形；君何嗟嗟，又不闻诸佛说：是身如浮云，

须臾变灭。由是而言，君何有焉？所宜委百骸而顺万化，

胡为乎嗟嗟于一牙一齿之间。吾应曰：吾过矣，尔之言然。
姑夫王知录挽辞
史浩（宋代）

闻说先生效一官，清风已自迫人寒。功名未究黄粱梦，云汉先成白玉棺。

润屋何妨藏万卷，过庭咸喜得双鸾。武陵仙窟君归去，落莫桃花泪不乾。
怨歌行
庾信（南北朝）

家住金陵县前，嫁得长安少年。
回头望乡泪落，不知何处天边？
胡尘几日应尽？汉月何时更圆？
为君能歌此曲，不觉心随断弦！
摸鱼儿·和叶桐君学博自题瑁湖莲隐图
杨葆光（清代）

瑁湖边、雅宜垂钓，一竿池面风软。庞公栖隐相邻近，几次走寻吟伴。

随柳转。恰有个诗人，坐拥莲房满。屏风锦展。听莲叶莲须，莲心莲瓣，次第唱清远。

羊求径，知有仙人旧馆。閒来差许寻醉。髯翁词句常时仿，唱澈水风吹殿。

君试玩。有女婿微云，描出渔翁懒。青莲舌粲。只听雨廊深，揖峰台敞，苦把旧游绊。
河间
王安石（宋代）

北行出河间，千岁想贤王。
胡麻生蓬中，诘曲终自伤。
好德尚如此，恃材宜见戕。
乃知阴自修，彼不为倾商。
区区三世家，庙册富文章。
教子以空言，得祚果不良。
浣溪沙·著酒行行满袂风
姜夔（宋代）

予女媭家沔之山阳，左白湖，右云梦，春水方生，浸数千里，冬寒沙露，衰草入云。丙午之秋，予与安甥或荡舟采菱，或举火罝兔，或观鱼簺下；山行野吟，自适其适；凭虚怅望，因赋是阕。

著酒行行满袂风。草枯霜鹘落晴空。销魂都在夕阳中。
恨入四弦人欲老，梦寻千驿意难通。当时何似莫匆匆。
读秦纪七绝
刘克庄（宋代）

秦贱儒冠贵鞅斯，士生此际命如丝。
可怜聚议骊山下，骈首趋坑尚未知。
次姚宪佥原礼韵简明上人古镜六首 其四
陶宗仪（明代）

林日迟迟静，溪云淰淰轻。杂花閒自落，幽草细无名。

慨我朱颜老，伤情白发明。何繇湔垢累，问道立前荣。
宿岸道人精舍
阎防（唐代）

早岁参道风，放情入寥廓。重因息心侣，遂果岩下诺。

敛迹辞人息，杜门守寂寞。秋风翦兰蕙，霜气冷淙壑。

山牖见然灯，竹房闻捣药。愿言舍尘事，所趣非龙蠖。
暑中客怀
董嗣杲（宋代）

飘蓬于此趣何迂，破却牢愁是酒壶。
世上利名休羡有，胸中丘壑不应无。
秋侵客鬓从添白，春满侯门亦谩朱。
无地追凉身坐甑，藕花多处忆西湖。
友人高贵琦尝作问薝卜诗予为代答
朱纯（明代）

南薰播荡来舜琴，江村处处皆绿阴。开花却喜值脩景，托根况得依中林。

孤标挺挺同乔木，密叶幽丛蔼烟绿。嫩蕊新装浅淡金，清肌莹贴温柔玉。

当知异品来仙府，凡草那能此清楚。半开临砌复临池，乱吐宜晴更宜雨。

长嗟时菊太鲜妍，却笑疏梅颇寒苦。兰蕙虽云抱国香，中含哀怨成千古。

丰姿炯然冰雪如，丽非妖艳清非癯。莫言此色世间有，正恐异香天下无。

昔年梵宇聊相寄，却嫌云月多僧气。黄金布地非所荣，幸有白莲同臭味。

朅来移植向书寮，灌溉栽培暮复朝。芳心一点亦倾日，祗缘颜色不似茙葵娇。

从今永结林泉趣，尚赖骚人屡相顾。岂无周子爱莲心，正乏逋仙咏梅句。

名园嘉草多艳红，繁华嗜好人皆同。歌扇才抛海棠月，舞衫又捲蔷薇风。

兹晨清赏元非偶，作诗遗问情何厚。吟边酒畔得从容，一种幽情为君剖。

不愿移栽向月宫，瑶室遍开丹桂丛。不愿扬州比奇植，琼花亦是倾城色。

安得相携水仙共踏明月波，浮世尘氛奈尔何。
因以题壁赠杜侯杜四
宋之问（唐代）

洛桥瞻太室，期子在云烟。归来不相见，孤赏弄寒泉。
与君阔松石，于兹二十年。田公谢昭世，韩子秘幽埏。
忆昔同携手，山栖接二贤。笙歌入玄地，诗酒坐寥天。
旧友悉零落，罢琴私自怜。逝者非药误，餐霞意可全。
为余理还策，相与事灵仙。
第一百九十九
文天祥（宋代）

南北逃世难，始闻蕃汉殊。
天下今一家，中原有驱除。
题鲍史君林园
徐照（宋代）

水波一带隔秋城，不许尘埃接地生。
浓露渐成红蓼色，野风添作小松声。
客来喜自开楼锁，病去逢人语药名。
闲意却多官意懒，帝人传说似渊明。
大观祀社稷九首
佚名（隋代）

于嘻阴祀，封土惟崇。
于时之吉，歆予鼓钟。
柔静化光，人赖其功。
陈兹量币，百贷是隆。
闻前月时事君举象先皆与南宫之选是日读易诗春秋作四首 其三
薛季宣（宋代）

忧河之浊泣清之，每笑周人切见几。麟史究观王室乱，异情元不是公非。
拟古
陆文铭（清代）

明月在浊流，不改月色清。孤松盘曲径，不改松性贞。

君子遇险巇，此心恒荡平。
雨中呈丁评事
强至（宋代）

骚雅丁夫子，年来客路岐。
故关春梦后，独馆雨留时。
诗有龟儿掌，游须骥子随。
君家千岁鹤，应解念归迟。
得王元直金陵书却寄
徐熥（明代）

芳草天涯怨不胜，怀人魂梦苦无凭。何来一骑过淮水，传得双鱼自秣陵。

桃叶暖风春访伎，杏花微雨夜寻僧。玉蝉精舍葳蕤锁，寂寞疏林半点灯。
和州秋阳
陈杰（宋代）

雨风睡过一年春，破闷无茶可策勋。
失笑起来闻玉笛，懒晴吹涨满空云。
赋得弱柳鸣秋蝉
李世民（唐代）

散影玉阶柳，含翠隐鸣蝉。微形藏叶里，乱响出风前。
驾还观灯
李弥逊（宋代）

琳宇风微宝辂还，春随人意却馀寒。
金堤花拥华芝盖，角汉云扶白玉盘。
宴及臣邻三事协，欢均区宇九夷安。
年年端阙龙灯试，万岁声中拜舞看。
怀黄扶孟
汪洪度（清代）

从来经易水，谁不念荆轲。有客自驱马，秋风正流河。

回头山色远，直北角声多。日暮思乡井，踟蹰发浩歌。
凤城丹汞图寿区几蘧太亲家七十一
梁元柱（明代）

可是仙城别洞幽，真人半隐足丹丘。砂传葛令连勾漏，境借张颙岂陆舟。

绿墅共占浮紫气，苍生未许度青牛。抽毫谩谱冈陵祝，飞翠层峰最上头。
寄刘三髦五首 其五
李昌祺（明代）

剡书多日下，犹卧碧山隈。只叹相如病，空淹贾谊才。

窗虚云自宿，门掩鹤初回。好在禾川上，应愁驿骑催。
送元真观徐本道士游武当
程敏政（明代）

屡到元君观里行，僻居潇洒爱徐生。花当户外朱英烂，瓜出墙头紫蔓萦。

晓露研朱看篆字，午风敲玉认棋声。无端又逐衡阳雁，丹灶归时几转成。
忆桃源
张继先（宋代）

词以答之

长生之话口相传。求丹金液全。混成一物作神仙。丁丹说与贤。

休咽气，莫胡言。岂知造化玄。用铅投汞汞投铅。分明颠倒颠。
次韵柳子玉见寄
苏轼（宋代）

薄雷轻雨晓晴初，陌上春泥未溅裾。
行乐及时虽有酒，出门无溅漫看书。
遥知寒食催归骑，定把鸱夷载后车。
他日见邀须强起，不应辞病似相如。
题夫人石
单庚金（宋代）

造化斲出苍云骨，娉婷如人更奇突。
千秋独立日岭头，黛眉空翠含娇羞。
访诸故老不可识，或是当年望夫石。
当年望夫夫未归，山头化石空相忆。
公子
欧阳修（宋代）

黄山开苑猎初回，绛树分行舞递来。
下马春场鸡◇距，鸣弦初日雉惊媒。
犀投博齿呼成白，桥隔车音听似雷。
不问春蚕眠未起，更寻桑陌到秦台。
晚秋闲居
张籍（唐代）

独坐高秋晚，萧条足远思。
家贫常畏客，身老转怜儿。
万种尽闲事，一生能几时。
从来疏懒性，应只有僧知。
偶成
汪藻（宋代）

幽卧一禅榻，无人共白云。山泉与溪水，偏遣夜深闻。
禁中见鞓红牡丹
欧阳修（宋代）

盛游西洛方年少，晚落南谯号醉翁。白首归来玉堂署，君王殿后见鞓红。
辞职自遣
刘基（明代）

买条黄牛学种田，结间茅屋傍林泉。
因思老去无多日，且向山中过几年。
为吏为官皆是梦，能诗能酒总神仙。
世间万事都增价，老了文章不值钱。
赠武当山孙道士二首 其二
俞德邻（宋代）

汉祚虽开四百基，韩彭诸将竟何之。谁如四皓商山去，明月一天餐紫芝。
送冯翊宋令
陈师道（宋代）

三楚风流信有人，先声今已彻咸秦。
宁为鸡口官无小，欲试牛刀久要新。
细肋卧沙勤下箸，长芒刺眼莫沾唇。
山西豪杰知吾老，为说犹堪举万钧。
寄与权器之二友
刘黻（宋代）

鸿钧盎一宇，何物非生意。
轮囷得此剥，而有此憔悴。
根蠹聚螾蛭，榦古御魑魅。
旦旦斧斤寻，九殒特其易。
飞鸟不敢栖，何哉蓊蔚芘。
风雨极震凌，霜雪苦颠踬。
天地大父母，荣枯均厚施。
腐植产灵芝，至美终不閟。
桃李信春妍，奈何骨妩媚。
白云观秋夜
林章（明代）

俯仰成何事，浮沉寄此身。
无家逢寺好，多病见僧亲。
夜久霜欺客，庭空月碍人。
西风数相过，不扫化衣尘。
春雨初霁泛江遣兴
陆初望（清代）

孤帆江上夕阳回，一片晴云覆钓台。山色浓于初酿酒，诗心淡钓半开梅。

人无风骨才何用，世有知音念不灰。似此烟波无限好，闲愁排遣且衔杯。
至峡州登至喜亭谒欧公祠
王十朋（宋代）

曾于庆朔亲祠范，又向夷陵敬拜欧。昔日四贤今见两，慨然遐想旧风流。
金刚随机无尽颂·法界通花分第十九
释印肃（宋代）

樵唱牵渔唱，川陆无间障。
两个且无声，佛在舌头上。
结网
屈大均（明代）

蟹肥新白露，螺瘦未秋分。蚬子飞乘雾，鱼花起似云。

久于渔事熟，未了海翁勤。结网无如尔，垂竿不在君。
山亭宴 立秋
顾太清（清代）

井梧一叶银床早。碧云天、画楼秋到。竹外淡烟霏，障满地、斜阳最好。

豆花凉蔓战西风，浑不似、春寒料峭。高树晚蝉呜，时诉出、凄凉调。

荷花半倚闲池沼。想岩壑、桂花香渺。天意谢繁华，怕白露、暗催秋老。

罗衾不奈乍凉宵，有花底、乱虫啼晓。清梦醒来时，一点残灯袅。
真娘墓
林景熙（宋代）

歌声舞影散春霞，月殉香魂几落花。
休恨天家无分到，汉妃青冢落胡沙。
乙卯宿清泉寺
黄庭坚（宋代）

税舆陟高冈，却立倚天壁。
就舆乱清溪，转石飞霹雳。
十步一沮乱，五步一枳棘。
上方未言返，豁见平土宅。
田家鸡犬归，佛庙檀栾碧。
莲荡落红衣，泉泓数白石。
人如安巢鸟，稍就一枝息。
钟鱼各知时，吾亦自得力。
闷歌行十二首
杨万里（宋代）

一夜颠风翻却天，簸将白浪到天边。
康郎尚自无根脚，斗大洲头却系船。
寄员外黄君
释重顯（宋代）

碧岫层层列杳冥，涟漪环绕贲寒青。
韬藏未识古君子，空仰嘉声过洞庭。
偈二首 其二
释礼（宋代）

不是翻涛手，徒誇跨海鲸。由基方撚镞，枝上众猿惊。
自述
唐顺之（明代）

祗为抽簪早，归来已四春。本非食肉相，犹是饭牛身。

负郭无新业，灌园有旧邻。矶边独钓客，陇上偶耕人。

相见一相笑，吾今罢问津。
山庄石室清坐
邓深（宋代）

时登大石楼，雅爱小石室。欠伸欲打头，睡卧可舒膝。

明洁意自宽，深沉境逾寂。藏春绝严风，生秋无畏日。

天设世莫知，神工鬼有力。幼舆饱丘壑，马融富书籍。

洞门何尝扃，俗客自灭迹。谁欤助微吟，幽虫声唧唧。
题襄邸万花深处
王世贞（明代）

片片红云拥朱毂，宫花万树看不足。笑杀淮南一丛桂，肯输梁苑千茎竹。

当年设醴雪宫西，醉来欲作花下迷。内园小儿金裹帻，犹记山公白接䍦。
冷风阁
胡仲弓（宋代）

高阁凌云四望赊，剑城横案俯千家。
乘风列子留行馆，飞舄王乔有别衙。
天女下游箫引凤，仙人来宴枣如瓜。
溪山胜绝非尘世，帆过真疑海上槎。
自咸平至太康鞍马间得十小诗寄怀晏叔原并问
黄庭坚（宋代）

对酒诚独难，论诗良不易。
人生如草木，臭味要相似。
蒸霞亭
林淳（宋代）

种桃人去岁华更，依旧红霞照月明。但见浓云环百里，谁知春色满寰瀛。
冬至二首 其二
袁燮（宋代）

阳刚初复一何微，万汇亨嘉肇此时。只此胚胎须护惜，要教宇宙总熙熙。
挽王大夫
徐照（宋代）

两任身为郡，里中如不知。民归清净化，家似困穷时。

秦木凄秋韵，湘云结暮姿。若无遗爱在，何得后人思。
题画竹
仇远（元代）

谁谓籊籊竿，乃不如劲草。
北风动地来，直节未易倒。
谨和相国屋上菊丛
梅尧臣（宋代）

屋上有丛菊，结根深瓦缝。
既无地势美，又乏土力拥。
乃因涂明生，不由人所种。
亦能应节开，焉取入公用。
公来步广庭，闻雁目始纵。
忽见粲然英，降植合常从。
宾僚席其傍，咏玩意已重。
物莫厌僻远，会遇良可颂。
织妇
释智圆（宋代）

九月风高未授衣，灯前轧轧夜鸣机。
困来不觉支颐睡，鼠啮丝头四散飞。
潘安仁戴星看河阳花发
吕敞（唐代）

行春潘令至，勤恤戴星光。为政宵忘寝，临人俗冀康。

晓花迎径发，新蕊满城香。秀色沾轻露，鲜辉丽早阳。

津桥见来往，空雾拂衣裳。桃李今无数，从兹愿比方。
华严寺望樊川
子兰（唐代）

万木叶初红，人家树色中。疏钟摇雨脚，秋水浸云容。

雪碛回寒雁，村灯促夜舂。旧山归未得，生计欲何从。
效阴铿安乐宫体十首 其十 神运峰
胡应麟（明代）

飞来自何处，突兀挂雕墙。帝命徵千邑，神功运八荒。

摩霄孤鸑徵，驾海巨鳌藏。五岳真形在，三峨故域长。

惟愁绝颠眺，燧火烛天狼。
舟中早起
舒焘（清代）

客路难为寐，推窗促放船。钟声敲短梦，鹰影破寒烟。

残月忽在水，余星尚满天。重裘霜气重，坐对烛花奸。
梦故友程风衣
超源（清代）

春雨何淅淅，春云更沉沉。程君已隔世，宵梦来相寻。

自言身朽心不朽，象外风月皆吾友。从前胶扰海天空，只是泉台无美酒。

斜阳烟柳门前溪，欲别不别重牵衣。寄语淮阴小儿女，我今野鹤同翻飞。
宿坑口孙启先生家次韵时予以疾戒饮故诗及之
程敏政（明代）

前辈风流杳莫俦，近来人物数谁优。閒心坐与鸥盟狎，世态看同蜃气浮。

无分清尊开北海，有情吟榻借南州。掀髯久欲闻长啸，明月何时共倚楼。
题贞女祠
姚合（唐代）

此女骨为土，贞名不可移。精灵閟何处，蘋藻奠空祠。

水石生异状，杉松无病枝。我来方谢雨，延滞失归期。
送梅定九北上
梁份（清代）

曾期南国共苔岑，班马萧萧泪满襟。北去沙尘千里暗，西来风雨九秋深。

匡时争重天人学，作客难忘水石心。寄语白云休怅望，燕台非羡筑黄金。
故庐陵府君葛公挽诗
蔡戡（宋代）

家风惟孝友，世系本神仙。
丹药能延寿，衣冠不乏贤。
享龄余七十，积行满三千。
存殁无遗恨，青毡有子传。
夏幽道中
罗洪先（明代）

晨征览衣露，磴折历峰云。地险风多烈，林深日易曛。

山禾霜后实，乡语客中闻。人事随情好，吾行得所群。
移居西郭重楼
洪咨夔（宋代）

欲归未办买山资，东寄西存漫一枝。
楼上起楼渠自巧，客中作客我何痴。
崎岖溪步通虚市，郁屈出蹊护短篱。
不用子猷亲种竹，屋头元有绿猗猗。
早春次韵 其三
李正民（宋代）

乍暖先催柳，馀寒尚蛰莺。淮壖严斥堠，江国偃戎兵。

得句重寻律，衔杯旧有情。经营赖耆哲，闲客且闲行。
初春夙兴
宋庠（宋代）

戍城官柝应营笳，愁枕无眠感曙鸦。
料峭风头犹助冻，苍凉天角欲成霞。
离离弈局残星坠，脉脉刀环片月斜。
尚喜初年轻病骨，半簪蓬影况苍华。
江南曲
于鹄（唐代）

偶向江边采白蘋，还随女伴赛江神。
众中不敢分明语，暗掷金钱卜远人。
吊林和靖二首 其一
朱淑真（宋代）

不见孤山处士星，西湖风月为谁清。
当时寂寞冰霜下，两句诗成万古名。
游㠁山二首 其一
朱器封（明代）

万丈披鸿蒙，远势断太古。赤山表东关，山峰建翠羽。

轻霄无驻景，群鹤有常侣。海气浮丹毛，盈盈栖复举。

下有窈窕岩，隐隐仅可睹。几横三玉书，粲粲黄金镂。

竹花开五色，苔叶垂千缕。饮泉仰天浆，茹芝饱春露。

娇娇升天龙，斤斤日中兔。关尘日暮黄，岂辨秦楚路。

片云停不飞，下覆昭王墓。
谒周瑜庙 其一
解缙（明代）

巴丘古县周郎庙，从祀甘黄共俨然。三国已兴吴社稷，二乔同泣汉婵娟。

漳河碧草迷宫沼，皖水青林绕墓田。盖世英雄瑜与亮，东风赤壁忆当年。
喜迁莺（别陈新恩）
程珌（宋代）

少年意气，脑燕兵胡革录，虏王区脱。眼底朦胧，腹中空洞，不著曹刘元白。闻道殊科八中，也要彩卢连掷。收拾尽，到如今但有，寸心如铁。
天付，真奇特。口静神充，双眼胡僧碧。楚国离骚，唐朝词学，未信芳尘□歇。结取佳人香佩，截断儿曹绮舌。归去也，且斓斑戏彩，好春长日。
颂古六十二首 其五十八
释清远（宋代）

佛手驴脚生缘，黄龙元无此语。直饶恁么知之，我侬亦未相许。

奉报四海禅人，第一不得错举。
霅山和丹岩晚春韵
卫宗武（宋代）

应接山光到夕阳，候禽聒聒送春忙。
年华鼎鼎催人老，将见青青梅子黄。
题远山平林图
王炎（宋代）

山色微茫疑有无，木叶半脱殊萧疏。
云根更著数椽屋，此屋当有幽人居。
墨妙逼真乃如此，毕竟非真惟近似。
何如屐齿饱经行，是处溪山皆画笥。
还君图画吾且归，家在江南依翠微。
詹仲信出示卜居诗佳甚作二绝句谢之
陆游（宋代）

十里相望亦未遥，何由频得慰无聊。
老来万事慵开眼，独喜诗盟不寂寥。
郊庙歌辞。五郊乐章。舒和
佚名（唐代）

千里温风飘绛羽，十枝炎景剩朱干。

陈觞荐俎歌三献，拊石摐金会七盘。
蒋溥进所作塞外杂咏依韵和之 其八 安市
弘历（清代）

车载肩挑逐逐来，营东远列任嚣豗。米盐日计应教聚，蚩眩风浇未许开。

纵便罢讥何有惠，岂常负贩不储材。蝇头笑彼旋糜尽，满橐盈囊若个回。
村行 其一
郭邦彦（金朝）

芹叶芦花岸两边，钓溪石畔落孤鸢。小畦引入平流水，麻秆森森已拍肩。
冬至报献于郊
陈杰（宋代）

夙轻恭深诏，圆坛俨博临。
献班公位亚，册捧帝书钦。
星象开明曜，神灵毕顾歆。
极知祈永命，犹愿戒难谌。
探芳信 春城连雨，游计因循，叔问拈梦窗雨声楼阁，寂寞收镫之句，切情依黯，约次其韵
朱祖谋（清代）

烛花瘦。问夜吟诗肩，清寒支否。殢剪镫帘幕，浇愁但偎酒。

细禽啼湿西崦梦，半落东风后。坐逡巡、泛舸游情，看花芳候。

岩径藓班绣。正撩乱苍鬟，钿尘迷昼。未稳阴晴，探奁卜、欠红豆。

翠眉谁惜年芳去，惟有纤纤柳。黯江城、似墨吴云满岫。
新春即事和丫山
黄衷（明代）

数杯名酒送朝寒，膝上无弦谩自弹。掩卷谁缘三太息，焚香时有一观端。

山中春事桃花艇，物外生涯笋箨冠。风雨祇应催景色，满城车马莫轻看。
送僧还闽
林环（明代）

出世离尘垢，无方暂随缘。却如无心云，出山复还山。

泉石想旧无，烟萝翳松关。了知静中意，颇惬物外观。

三生契玄谈，临别重流连。独鹤去无迹，落日江天寒。
不可见
曹邺（唐代）

常闻贫贱夫，头白终相待。自从嫁黔娄，终岁长不在。

君梦有双影，妾梦空四邻。常思劲北风，吹折双车轮。
和梅挚北池十咏
蒋堂（宋代）

池上有时钓，间忘侍從身。
波平方浸月，更退閴无人。
藻映鲂鱼尾，风摇独茧纶。
一亭容膝地，雅饰免荒榛。
哭汪信民二首 其一
谢薖（宋代）

竟欲游梁苑，聊甘食楚萍。谈经谢纨裤，植发愬槐庭。

着镜鬓毛改，横空烟雾冥。谁评贞曜谥，更谒退之铭。
王隐斋墨海
陆文圭（元代）

曾看月下挂疏影，更娄雪后折横枝。
逋仙此诗真是画，王生非书欲成诗。
小荷
宋祁（宋代）

濯雨拳红展，擎烟侧钿微。
才胜汉臣橐，未办楚人衣。
矗矗閒攒沼，差差静隐矶。
游防灵蔡重，戏怯孺鱼肥。
茎弱从风靡，珠成恐浪挥。
文鸳不肯去，始得蔽斜晖。
章献明肃皇太后恭谢太庙
郊庙朝会歌辞（宋代）

于穆宋庙，肇允基扃。文母来献，国祚咸宁。永言昭格，式荐惟馨。

亦既降止，聿柄神灵。
酬王判官和九日韵
陈傅良（宋代）

想悬郴桂一云泥，夫子声名正日跻。
乞与早移河内粟，牙牌归听报班齐。
月下送客归湓浦
李时行（明代）

蒹葭洲上月如霜，楚客归心益渺茫。湖海十年交谊重，关山万里别愁长。

碧梧半落秋将杪，银汉西流夜未央。莫惜音书寄来雁，湓城咫尺是衡阳。
雪后独游江亭
许宗衡（清代）

江亭景物南皮会，上客衣冠北海樽。耆旧凋零空有叹，风流文采杳无存。

花时骑马谁燕市，雪后归鸿又蓟门。独倚阑干问芳序，甲兵何日洗乾坤。
还山宅
杨师道（唐代）

暮春还旧岭，徙倚玩年华。芳草无行径，空山正落花。

垂藤扫幽无，卧柳碍浮槎。鸟散茅檐静，云披涧户斜。

依然此泉路，犹是昔烟霞。
不寐听雨
杨万里（宋代）

雨到中宵寂不鸣，只闻风拂树梢轻。瓦沟收拾残零水，并作檐间一滴声。
诗酒
王禹偁（宋代）

白头郎吏合归耕，犹恋君恩典郡城。
已觉功名乖素志，祗凭诗酒送浮生。
刚肠减後微微讽，病眼昏来细细倾。
樽杓不空编集满，未能将此换公卿。
暑窗即事 其一
孙原湘（清代）

镜鹊晨开象簟清，乍梳妆后又钗横。风姿偏是慵时好，仪节多缘熟极轻。

障扇自通眉款曲，簪花也露性聪明。尽留真色教人看，一洗檀郎错爱名。
同沈石田先生吴门载酒泛月（二首）
孙一元（明代）

微茫风日暮，归鸟下青田。
暝色遥吞树，波容澹写天。
豚鱼不吹浪，萍叶故迎船。
笑杀鸱夷子，浮家不计年。
绍兴祀高禖十首
佚名（隋代）

祗祗禖坛，洁蠲羊家。
博硕肥腯，爰具牲朵。
执事骏奔，肃将俎几。
神其顾歆，永锡多子。
题滁州怀嵩楼
王禹偁（宋代）

昔是优贤地，今为省过州。
非贤亦非过，醉卧怀嵩楼。
红梅
陈杰（宋代）

千树江头雪作裳，一枝故欲犯时妆。
分明莹薄裁琼玉，不比臙脂抹海棠。
次韵林楙南见寄
林季仲（宋代）

阴阴松竹满东山，闻说君家六月寒。
若得封胡同里巷，底须屈宋作衙官。
酒中有超谁能识，琴上无弦我亦弹。
试问庐江何彦德，貂蝉孰似鹿皮冠。
金陵杂兴二百首
苏泂（宋代）

山南山北冢累累，僧寺多承旧宅基。
兴废相仍真若此，死生常事不须悲。
临邛计次魏自言六世祖破荒先生晚居景陵因葬
度正（宋代）

涵养工夫自野岩，淹该万卷一空函。
何须识者方能识，自是谗空不敢谗。
骐骥栖栖垂皂枥，驽骀扰扰被金衔。
不妨希价咸阳市，未必空空眼目凡。
偈二首 其一
释怀深（宋代）

只是旧时行李处，等闲举著便郩讹。夜来一阵狂风起，吹落桃花知几多。
梅边
何梦桂（宋代）

江南何处美人家，认似梅花尚恐差。近向梅边得春信，始知人好似梅花。
一萼红 题朱久香学使花间补读图
薛时雨（清代）

太匆匆。悔十年读律，万轴付尘封。鹤迓人归，云扶梦住，杜门春封残红。

喜奎壁、星明故国，十三州、脱剑尽歌风。一代名臣，千秋绝学，都在书丛。

犹记鸳湖作宰，看诸生衮衮，门庆登龙。桃李阴成，嫏环秘泄，文光十丈腾虹。

最珍重、缥缃世业，展生绡、依旧古香浓。应笑鲁论半部，学究冬烘。
检诗稿偶成 其二
李振钧（清代）

下帘悄坐夜灯昏，一卷焚香自讨论。得句每疑前辈有，感怀半为少年存。

不来好梦南柯穴，曾上欢场北海樽。多少未堪回忆处，英雄心事故人恩。
永遇乐·投老空山
辛弃疾（宋代）

检校停云新种杉松，戏作。时欲作亲旧报书，纸笔偶为大风吹作，末章因及之。

投老空山，万松手种，政尔堪叹。何日成阴，吾年有几，似见儿孙晚。古来池馆，云烟草棘，长使后人凄断。想当年良辰已恨，夜阑酒空人散。
停云高处，谁知老子，万事不关心眼。梦觉东窗，聊复尔耳，起欲题书简。霎时风怒，倒翻笔砚，天也只教吾懒。又何事，催诗雨急，片云斗暗。
赠无咎以既见君子云胡不喜为韵八首
张耒（宋代）

平生怀想人，握手良未易。
接君同舍欢，此事非此世。
十年淮海梦，一笑相逢地。
投分白首期，愿言何有既。
苕溪舟次
释斯植（宋代）

扁舟烟重冷渔蓑，两岸人家浸小河。
芳草自生春自老，落花随雨晚风多。
雨雪曲
詹复礼（明代）

朔方九月先雪飞，旌旗惨淡无光辉。沙场万里杳无际，黄云不动西风悲。

军容肃肃壮前驱，寒威冷冷生铁衣。君恩未报敢忘死，欃枪扫尽终当归。
拟寒山寺 其四十六
释怀深（宋代）

世人无智慧，区区营口体。啜茶怕损脾，食蔬恐耗气。

二毛今半百，千金买一醉。算来黠是痴，嗟君开眼睡。
周莲渠以诗问病次韵
唐顺之（明代）

诗书能作祟，齿发自多愁。且效漆园放，还同莲社投。

樗材非世用，药石拙身谋。脉脉淹时序，空贻知己忧。
和李仆射西园
张籍（唐代）

遇午归闲处，西庭敞四檐。高眠著琴枕，散帖检书签。

印在休通客，山晴好卷帘。竹凉蝇少到，藤暗蝶争潜。

晓鹊频惊喜，疏蝉不许拈。石苔生紫点，栏药吐红尖。

虚坐诗情远，幽探道侣兼。所营尚胜地，虽俭复谁嫌。
过芙蓉岭对镜岭羊斗岭新岭塔岭赋短歌五首
方回（元代）

平生所闻芙蓉岭，上如攀天下入井。
老乃来游殊不然，褰裳顷刻升绝顶。
南逾大庾鹧鸪啼，北度居庸朔风紧。
客行到彼例凄酸，我已恍惚梦中景。
视险如夷兮要深省。君不见芙蓉一岭今已过，
我但慢行君奈何。
同紫芝游西山
杜耒（宋代）

几番江上凭栏久，今在西山山里行。
天遣得随三客后，春来无此一朝晴。
方穿藤蔓寻源去，忽见烟霏趁步生。
幽鸟向人作清哢，似应知我有诗成。
崇胜东源长老请赞
释月涧（宋代）

苍苔裹枯松，白云抱幽石。面目俨然□，易见还难识。

临济未是白拈贼。
钦慈皇后挽词二首
陈师道（宋代）

灵岳占佳气，琳宫閟宝衣。
应祈符圣历，锡号焕皇扉。
日月尧同数，讴歌启与归。
伤心五云去，不见六龙飞。
呵笔
袁说友（宋代）

呵笔小吟消白日，闭门高卧却红尘。
平生笑我千方误，投老从公两岁隣。
渔家傲 其六 送吴龙津给舍擢江西少参，陵龙津使朝鲜初回，云彼国有梦予记之以诗者
夏言（明代）

妙年青琐才名动。朝阳正尔看鸣凤。万里亲将龙节捧。

劳传诵。鸣夷闻有尚书梦。

奉使归来明主重。福星又遣临章贡。楼下紫薇花满洞。

群仙共。清词一曲遥相送。
送悦心北上
陈深（宋代）

便乘天骥上通逵，笑拂吴钧气益奇。
徐庶交游尽名士，王维才艺重当时。
西风星斗寒芒动，落日川原秋兴悲。
莫向黄金台上望，霸图消歇草离离。
月夕书事
白玉蟾（宋代）

悲秋念远夜将阑，黄叶乘风直斩关。
微白一钩天外月，淡青数点海边山。
去年得澄心堂纸甚惜之辄为一轴
刘敞（宋代）

六朝文物江南多，江南君臣玉树歌。擘笺弄翰春风里，斲冰析玉作宫纸。

当时百金售一幅，澄心堂中千万轴。摛辞欲卷东海波，乘兴未尽南山竹。

楼船夜济降幡出，龙骧将军数军实。舳舻衔尾献天子，流落人间万无一。

我从故府得百枚，忆昔繁丽今尘埃。秘藏箧笥自矜玩，亦恐岁久空成灰。

后人闻名宁复得，就令得之当不识。君能赋此哀江南，写示千秋永无极。
新晴再用似表弟高字韵
李弥逊（宋代）

疏林远野见秋毫，破晓阳乌羽翼高。
湖面平於开匣镜，出棱光并发硎刀。
闭门听雨宁论日，散策寻冈莫数遭。
世上几人能壁俗，簿书堆案想官曹。
过虎门
康有为（清代）

粤海重关二虎尊，万龙轰斗事何存。
至今遗垒余残石，白浪如山过虎门。
宫词 其十五
周彦质（宋代）

元宵鼓吹满严城，万烛荧煌御驾行。才入端门回凤辇，两军游艺一齐呈。
奉酬陈彦育用庭藻韵示三诗 其三
周紫芝（宋代）

南徐隐士诗兄弟，君更眉间有白毫。一染函牛鼎中指，暮年方悔嚼空螯。
赠游金陵三首 其一
郑学醇（明代）

千年江表自繁华，风俗犹传晋谢家。君去试过邀笛步，霜天清晓落梅花。
鹧鸪天
叶梦得（宋代）

梁范坚常谓欣成惜败者，物之情。秋为万物成功之时，宋玉作悲秋，非是。乃作美秋赋云。

一曲青山映小池。绿荷阴尽雨离披。何人解识秋堪美，莫为悲秋浪赋诗。
携浊酒，绕东篱。菊残犹有傲霜枝。一年好景君须记，正是橙黄橘绿时。
湖上用王茂材同年韵
喻良能（宋代）

木落长空净，秋深爽气多。
澹烟浮远树，晶日泊平蓑。
小艇浮深碧，孤筇曳慢坡。
菊花簪雪鬓，桑落滟金荷。
妙兴追潘岳，清游轶永和。
何当命菱角，唱我醉时歌。
全閒居八首用紫琼道人春日园居杂咏原韵 其七
敦敏（清代）

聚土成山势，高低山意浓。危岩分古洞，小石叠奇峰。

登眺来吟思，经营忆匠宗。翛然具林壑，吾欲信吾从。
西风
翁卷（宋代）

一处西风一处愁，又逢鸣雁在沧洲。
芙蓉不分秋萧索，斗拆繁红满树头。
香山看红叶得黄字秋字二首 其二
戴亨（清代）

几载尘劳梦，名山得暂留。杖藜探绝壑，云树状高秋。

野性看飞鸟，寒声听夜流。凭将幽僻兴，携手问同游。
池上鹭分赋得明字
释惠崇（宋代）

雨绝方塘溢，迟徊不复惊。
曝翎沙日暖，引步岛风清。
照水千寻迥，栖烟一点明。
主人池上凤，见尔忆蓬瀛。
邈书寄出与李知哲唱和诗次韵
朱槔（宋代）

邂逅招提顿客辀，十年尘土且休休。
三人月下从渠便，二老风流到我不。
南北只今无好语，山川如许更悲秋。
故应剩作锵金句，莫羡群儿万户侯。
冬至
汪炎昶（宋代）

山家律琯在寒梅，香袭幽窗报乍开。
客梦并堕残夜尽，乡心潜傍一阳回。
幡垂稍喜春当近，竹爆先惊胝又摧。
从此东风无限绿，不妨吹上发毛来。
题耕图二十三首 其十一 第十一图
玄烨（清代）

丰苗翼翼出清波，荑稗丛生可若何。非种自应芟薙尽，莫教稂莠败嘉禾。
纪霰
伍瑞隆（明代）

岭外冬不雪，腊月常春和。今年苦风雨，霁少阴恒多。

仲冬弦望来，积潦如江河。大风起昨夜，海水增寒波。

吹天似吹纸，漭荡飞尘沙。细雨不到地，冻结成霜华。

飘洒自将午，霏霏漫山阿。向晚复成霰，杂雨来愈繁。

萧疏动林薄，淅沥声有加。如珠飘玉盘，如风激清池。

幽人感异候，雪水思烹茶。襭衽下庭阶，仰接造化施。

儿童助我喜，竞集擎枯荷。顷刻霰盈手，倾盘堆素砂。

呼儿活炉火，呵手量露芽。虽便茗椀乐，转觉忧心赊。

常恐被不足，敢惜寒夜徂。寓目怆中怀，浩然发长嗟。

雨霰苦未息，举火仍几家。纵为来年瑞，当此饥寒何。
春晚出游六首 其六
陆游（宋代）

鸣机裂素制春衣，煮酒香清雁鹜肥。倒社相呼共行乐，三挝鼓近是船归。
句
杨亿（宋代）

渡海鲸波息，登山豹雾清。
东湖留题 钓璜台
黄裳（宋代）

想见海滨老，坐观台畔清。一纶聊自适，万户本无情。

鱼跃心机静，鹰閒世事平。行藏天意在，千古跂功名。
送僧
朱庆馀（唐代）

客行皆有为，师去是闲游。野望携金策，禅栖寄石楼。

山深松翠冷，潭静菊花秋。几处题青壁，袈裟溅瀑流。
寿东师杨尚书
程公许（宋代）

去年拜公北定堂，中秋玩月喧丝簧。
长风趣驾泝江艇，恨不初度{奭斗}一觞。
转头玉鉴秋又满，北定风景遥相望。
寸心炯炯千里共，欲往从之川路长。
五年为帝屏南服，扫清塞尘为乐乡。
尽捐岁籴为丁壮，米斛二万饶积仓。
民无箕敛士宿饱，一面屹立如金汤。
平安遥夜飞炬火，燕寝永书凝清香。
雅知烹鲜不可扰，岂无发硎善而藏。
官间选胜极旷奥，天巧为公时雨阳。
五峰讲席环子佩，北岩布金开道场。
要将名教植根本，参以佛法芟莠稂。
君不见海观烟涛碧万顷，卫公心眼周八荒。
又不见开福浮屠玉千尺，给事愿力同觉皇。
得如我公志淑艾，未许二老相颉颃。
眇然人物殊乏使，鼎来事会那可常。
维北有斗天喉舌，乃作福星私一方。
何不唤归坐岩廊，五色线补舜衣裳。
拓开贤路旧荆棘，勿遣旄头森解芒。
腐儒忧世心慷慨，百未一成鬓苍浪。
公怜不麾客倚墙，肯借齿颊加雌黄。
颂言我岂知己私，民亦劳止须小康。
岐山之颠岂无巢凤凰，何时口衔瑞图飞高冈。
我亦刷翅相从千仞翔，引吭一声鸣朝阳，
请赋卷阿之诗九章。
採芙蓉词
杨冠卿（宋代）

采采芙蓉华，集之以为裳。
自从若耶谿，登于君子堂。
馨香压纫兰，把玩卑琼芳。
佩服古无斁，怀人思沅湘。
水调歌头 其四
张元干（宋代）

平日几经过，重到更留连。黄尘乌帽，觉来眼界忽醒然。

坐见如云秋稼，莫问鸡虫得失，鸿鹄下翩翩。四海九洲大，何地著飞仙。

吸湖光，吞蟾影，倚天圆。胸中万顷空旷，清夜炯无眠。

要识世间闲处，自有尊前深趣，且唱钓鱼船。调鼎他年事，妙手看烹鲜。
舟暮对秋山有感
郭之奇（明代）

清溪含素秋，荡漾令人愁。如何碧山色，萧条对此流。

霜叶飞斜照，疏烟萦晚洲。坐对兰馨远，兼叹桂枝樛。

沿芳空有怨，攀援未能留。伤心榛棘满，丛薄共回揫。

虽分苍与翠，莽没非所求。日暮不自聊，蟪蛄鸣啾啾。
诗品二十四则。精神
司空图（唐代）

欲返不尽，相期与来。明漪绝底，奇花初胎。

青春鹦鹉，杨柳池台。碧山人来，清酒满杯。

生气远出，不著死灰。妙造自然，伊谁与裁？
送刘侍御重使江西
贾岛（唐代）

时当苦热远行人，石壁飞泉溅马身。又到钟陵知务大，

还浮湓浦属秋新。早程猿叫云深极，宿馆禽惊叶动频。

前者已闻廉使荐，兼言有画静边尘。
过全福寺
韩琦（宋代）

伊昔豪英袭将牙，更崇因果欲何加。精蓝世自传缁服，绘像尘谁障碧纱。

诗好盈编堆锦组，字奇随笔走龙蛇。空馀旧史高风在，衰替嗟吾外氏家。
城中见山
毕仲游（宋代）

尘埃埋马足，人事如鼎沸。朝餔尚不厌，何暇论身计。

北山十里近，云色带阴翳。日日在目前，无由谢城市。
偶成 其四
韩淲（宋代）

重午是一节，芒种又一气。何因至怡悦，底事苦歔欷。

园林无俗情，琴书有真味。贫者自为贫，贵者自为贵。
送建康知录操襟兄
马廷鸾（宋代）

虎鞯尚落诸贤后，雁塔谁知几榜前。
儘向心田宽地步，却将官榜信天缘。
难忘旧日钟山阁，易趁东风上水船。
王谢诸人英烈在，问今何策可筹边。
祝英台近·挂轻帆
苏轼（宋代）

挂轻帆，飞急桨，还过钓台路。酒病无聊，欹枕听鸣舻。断肠簇簇云山，重重烟树，回首望、孤城何处。
闲离阻。谁念萦损襄王，何曾梦云雨。旧恨前欢，心事两无据。要知欲见无由，痴心犹自，倩人道、一声传语。
招贾秘书
曹勋（宋代）

不见贾夫子，病怀何得陈。
呻吟一春了，物色九秋新。
闲花翳栏槛，秀气浮衣巾。
笑言约中浣，鸡黍供萧晨。
喜雨纪事复张道长
舒辂（清代）

夏木森森鸣播谷，村农拥耜待耕作。膏田未泽莫乘时，举首云霓心如灼。

蠲济飞章方入告，难堪旱魃重为虐。重膺宠命在封疆，感召未能责岂薄。

行祷省躬虔对神，龙潭祝水步初却。油然倏尔幔长空，殷殷雷声飞电烁。

甘霖日夜续倾盘，四野田畴苍漠漠。处处蓑锄忙陇亩，新苗秀发欢奚若。

幸叨天鉴降鸿庥，协气和声通寥廓。海甸清平民业安，与君正好欢杯酌。

凛然感应勉忠诚，报国唯期切民瘼。从此及时雨泽绵，一封大有奏天阁。
诗三百三首 其八十六
寒山（唐代）

贪人好聚财，恰如枭爱子。子大而食母，财多还害己。

散之即福生，聚之即祸起。无财亦无祸，鼓翼青云里。
晚池泛舟，遇景成咏，赠吕处士
白居易（唐代）

岸浅桥平池面宽，飘然轻棹泛澄澜。风宜扇引开怀入，

树爱舟行仰卧看。别境客稀知不易，能诗人少咏应难。

唯怜吕叟时相伴，同把磻溪旧钓竿。
瑞鹤仙（次韵陆景思喜雪）
张榘（宋代）

碧油推上客。有神机沈密，参运帷幄。威声际沙漠。庆云飞川泳，和熏三白。霄渊敻鬲。甚探梅、也来相约。更谁怜久客，泥深穿履，栖栖东郭。

农麦。年来管好，禾黍离离，讵忘关洛。风高水涸。多少事、待韬略。看鹅池夜渡，黎明飞捷，儿辈昏昏未觉。便冲寒，铁骑横驱，汛扫六合。
西江月（陈倅·席上）
谢逸（宋代）

窄袖浅笼温玉，修眉淡扫遥岑。行时云雾绕衣襟。步步莲生宫锦。

菊与秋烟共晚，酒随人意俱深。尊前有客动琴心。醉后清狂不禁。
次韵夹竹桃花
李之仪（宋代）

料理愁怀落那边，桃花烘日竹含烟。墙红密约连昌晓，夏木深藏绣岭天。

篮舆造门如会面，渔舟失路想当年。因君咏出黄筌笔，从此风光生彩笺。
代书寄张次律二首 其一
赵蕃（宋代）

道入袁州首问君，却言守舍有宗文。不知木落风高际，何处登临对夕曛。
鹦鹉
梅尧臣（宋代）

一入秦宫去，千山陇树秋。
能言依妇女，学语类俳优。
玉销闲拘束，金笼不自由。
哀良是黄鸟，死为穆公羞。
到徐晚村点木{箔白换卑}三首
陈著（宋代）

江云薄薄弄秋晴，小小篮舆款款行。
才近□光山自别，稍迂石款路方清。
峭崖全是古铜色，好鸟略无京样声。
林下住家图稳静，近来此处亦多争。
追和李太白姑熟十咏 其六 慈姥竹
郭祥正（宋代）

一种碧琅玕，攒根绕苍岛。浓阴不透日，密幄得春早。

笙随缑氏仙，钓入磻溪好。欲识化龙蛇，唯应雪霜保。
偈倾一百三十三首
释法薰（宋代）

慧日峰高，门庭壁立。
放一线开，从这裹入。
秘阁梅花
刘攽（宋代）

始知丹禁密，独见早梅新。天上应常雪，人间未有春。

乱香交砌草，疏影媚庭筠。浪作瀛洲客，催成白发人。
山行
柴才（清代）

二月二十二，乘兴入幽栖。霭霭浮元气，依依识故蹊。

方春平仲绿，终日子规啼。路湿云初上，岩高日易低。

泉声喧暗竹，陂影堕时霓。无异登元圃，何烦过虎溪。

正堪流野日，长爱觅分题。斗酒弗为薄，山茶又更携。

游丝横惹树，去燕旋遗泥。断石荒林外，千镫花塔西。

共知仙女丽，莫学阮郎迷。一路经行处，清风独杖藜。
郊庙朝会歌辞方皇乐歌
佚名（隋代）

卓彼嘉坛，奠玉方泽。
百辟祗箫，八音纯绎。
祀呈承明，柔祗感格。
诗偈 其十九
庞蕴（唐代）

识业人稀少，迷途者众多。苦中生乐想，无喜强弦歌。

不饮寻常醉，昏昏溺爱河。含笑造殃咎，后苦莫由他。
下直呈同行三公
欧阳修（宋代）

午漏声初转，归鞍路偶同。
天清黄道日，街阔绿槐风。
万国舟车会，中天象魏雄。
戢戈清四海，论道属三公。
自愧陪群彦，从来但朴忠。
时平容窃禄，岁晚叹衰翁。
买地淮山北，垂竿颍水东。
稻粱虽可恋，吾志在冥鸿。
送程给事知越州
钟浚（宋代）

过乡昼锦剖符雄，海上蓬莱第一宫。
自古胜游矜物外，于今藩阃压江东。
湖同清赏绝尘境，风月高吟虚讼诵。
促诏归来如汉典，出分千里入三公。
送杨子震之夔州府知府
释宗泐（明代）

太守之官去，遥遥白帝城。江流诸葛阵，山木杜鹃声。

自古论形势，于今息战争。文翁能化蜀，端不负皇情。
题郑通妙方丈
白玉蟾（宋代）

无争之棋两三局，自劝之酒一二杯。
但且任么随俗过，丹成云霭自然来。
送人归江南
张乔（唐代）

贫归无定程，水宿与山行。未有安亲计，难为去国情。

岛烟孤寺磬，江月远船筝。思苦秋回日，多应吟更清。
和章质夫成都运司园亭诗 潺玉亭
吴师孟（宋代）

至人泉石心，俚耳便丝竹。酾渠逗清泠，朝夕淙寒玉。

试听自然声，不减云璈曲。却返倒闻机，五音常自足。
蕃丙午冬分宜见公度簿公尊兄已而邂逅于宜春
赵蕃（宋代）

捷径虽云可去，故人有约难休。
往矣百书一面，豁然一日三秋。
奉和武相公春晓闻莺
许孟容（唐代）

碧树当窗啼晓莺，间关入梦听难成。

千回万啭尽愁思，疑是血魂哀困声。
次韵陆务观编修新津遇雨，不得登修觉山，径
范成大（宋代）

离合纷纷怕远游，远游仍怕赋登楼。
何须一望三千里，望尽西州转更愁。
濮王任夫人挽词
刘攽（宋代）

思齐疏庆族，圣善积慈恩。子贵哀荣在，舟移謦欬存。

绋讴悲薤露，象服照鱼轩。惟有秦原望，东西见寝园。
咏史 其二
纪迈宜（清代）

兴废数之常，智愚性相反。乃萃一人身，古今觏亦罕。

其始虽足快，其终弥觉惨。要为物欲昏，岂云识虑短。

我爱萧雍州，英年筹略展。三十冠诸侯，一朝梁台建。

潞州别驾豪，雷目箭横撚。净扫宫壶秽，告成岱宗检。

享祚逾四纪，职贡逮荒远。范徐与姚宋，化钧美互斡。

虽复溺释乘，亦颇称慈俭。开元继贞观，如乐谐箫管。

胡为踬末路，迷途入坎窞。遂令地轴翻，苍生但余喘。

朱、李特鄙夫，惟知工媚谄。宠任既有加，更复恣忌褊。

谁召逆景来，竟纵禄儿返。白马鞚何骄，金鸡帐犹暖。

化龙首未成，上天足笑蹇。终当就屠灭，痛已彻幽显。

金瓯误撞触，霓裳妙婉转。蒲香幻影销，淋铃泪痕泫。

呵呵殒台城，郎当疲剑栈。食子无下意，书次罪其缓。

鹦鹉问上皇，凄凉空满眼。得失皆自我，此语宁无歉。

回首跃龙池，风流徒怀缅。女宠及王夫，相倚如毂绾。

兵役事戎狄，阴类每相感。一之或有蔽，沓来斯不免。

弗戢终见焚，自垢安可浣。浮山众百万，尽付鲸波卷。

哀哉南诏师，遗骼谁与掩。二君颇相似，佚事悲青简。

更念苻秦氏，取败由自满。欲恃鞭断流，将谓山压卵。

鱼羊忽食人，风鹤犹破胆。一溃心争离，重振力告殚。

黩武戒良深，噬脐悔已晚。
谒家忠悯公祠
黄金台（清代）

贡市纷纷乞罢兵，忧危竑议到儒生。万言封事批鳞切，一赋筹边走马成。

忠愤岂应论左道，英灵犹欲请长缨。白莲风定余霞散，来奠椒浆雪涕横。
送友南归口占
谢道承（清代）

亲老偏为客，家贫却在官。百端俄顷集，岂独别离难。
和子由渑池怀旧
苏轼（宋代）

人生到处知何似，应似飞鸿踏雪泥。
泥上偶然留指爪，鸿飞那复计东西。
老僧已死成新塔，坏壁无由见旧题。
往日崎岖还记否，路长人困蹇驴嘶。
送环知客归省亲
释子淳（宋代）

清风明月秋光半，环禅别我云南归。
当堂子母相逢日，妙圆孰敢分离微。
咦，拨转吾家向上机，回头触处生光辉。
艳歌行
王世贞（明代）

手种梧桐树，竹实何累累。绿叶间紫茎，玄露自垂饴。

不为游居间，但愿凤皇来。凤皇不相顾，但见乌鹊群，争栖一何喧。

逐令为伐倒此树，乌鹊惊飞向天悲。南山五文鸟，自称为凤皇。

听此梧桐竹实，千里飞相从。下睹荒畴何依，百鸟拱之，缭戾而徘徊。

乌鹊得志，凤皇畴归。终始失据，曷已心悲。
咏史下·晋武帝
陈普（宋代）

斥出维垣令太师，尽留群小凤凰池。
争知暗裹牵裾子，元是屠家揣肉儿。
夜雨待萧稚泉不至
俞明震（清代）

逢君三月暮，不似往年春。况听荒城雨，同为永夜人。

安危灯共影，喧寂树成邻。坐久晨光动，还看百态新。
奉诏抡材遇微雨有感
黄佐（明代）

青冥华盖接金台，喜听纶音扈阁开。天外骥群来万里，日中鹑羽度三台。

扶抟细逐南薰起，优渥潜从北极来。采菲岂堪承圣泽，挥毫惟愿颂昭回。
洛阳早春
顾况（唐代）

何地避春愁，终年忆旧游。一家千里外，百舌五更头。

客路偏逢雨，乡山不入楼。故园桃李月，伊水向东流。
再用前韵
袁甫（宋代）

瑚琏区区只小成，休言果艺与忠清。
圣师忘食兼忘老，地久天长日月明。
纪事
文天祥（宋代）

狼心那顾歃铜盘，舌在纵横击可汗。
自分身为虀粉碎，虏中方作丈夫看。
鹧鸪天（禁烟）
韩淲（宋代）

烟禁荒荒雨湿云。近郊争出满城人。儿童藉草几成市，杯酒沾花不觉村。

身又老，眼增明。回头一任是红尘。山中谁信无寒食，涧上何如且采苹。
赋得秘殿崔嵬拂綵霓督院取博学鸿词试帖
吴敬梓（清代）

长乐钟声启，天门羽仗齐。深宫开户牖，秘殿俨榱题。

瑞霭螭头丽，香烟鸱吻迷。芝房含旭日，藻并映晴霓。

枫陛多鸣玉，彤廷半执圭。银青来复道，金紫向沙堤。

但觉层霄近，还疑弱木低。红梁才语燕，绛帻又鸣鸡。

采色辉珠箔，华光映锦绨。喈喈娇鸟唤，恰恰晓莺啼。

率舞兽咸拜，联班马正嘶。几多词赋客，通籍在金闺。
燕邸同王道坚醉后限韵戏为子夜离歌捉笔纵书命侍童击缶促之倡和迭就顷刻盈壁亦一快也 其一
谢与思（明代）

见欢乘夜来，繁霜裛衣透。欢不信侬思，侬颜为谁瘦。
忆旧游·渺山城故苑
刘辰翁（宋代）

渺山城故苑，烟横绿野，林胜青油。甚相思只在，华清泉侧，凝碧池头。故人念我何处，坠泪水西流。念寒食如君，江南似我，花絮悠悠。不知身南北，对断烟禁火，蹇六年留。恨听莺不见，到而今又恨，睍睆成愁。去年相携流落，回首隔芳洲。但行去行来，春风春水无过舟。
玉蝴蝶 题太常寺仙蝶图卷
金婉（清代）

薇省里，记翩翔，袖边花梦香。粉翅逐风飏。江南景正芳。

喜清景，深深见，仙影舞双双。兰阁并迎祥。滕王副本藏。
四太子河
曾极（宋代）

上东门啸本同科，天诱金人智诈多。
刁斗夜鸣兵四合，五更平陆已成河。
临安访古·衣锦山 （今县治主山，是王故
张昱（元代）

还乡满山都覆锦，富贵应须白昼归。
设宴九龙堂上日，沛中歌后似王稀。
再次韵
饶节（宋代）

四海班扬誉，平生支许游。芝兰端秀润，杨柳未风流。

异日玉堂草，何年石室筹。愿公随处用，择地岂真休。
虚谷志归十首 其二
方回（元代）

足欲周寰宇，心终喜故乡。溪居晨漱洁，山卧暑絺凉。

村酒时时醉，园花日日香。高曾先垄在，死即葬其傍。
溽暑新雨 其一
韩日缵（明代）

满目火威赫，山榴艳欲燃。陂塘渴有鹭，江树噪无蝉。

消夏偏宜酒，吹商更撮弦。排云看已合，细雨濯枝鲜。
游鹿苑寺
郭祥正（宋代）

游遍湘西山，晚至鹿苑寺。平冈列城郭，长松肖兵卫。

入门尤清凉，读碑辨往事。乃知阿育王，曾此藏舍利。

浮屠当殿阴，令人竦瞻视。宝网敷金云，倏忽变苍翠。

僧云秋杪时，月静甘露坠。大觉去无踪，山祗自灵异。

白鹿不我逢，残花在岩际。居者多寿老，安禅信无累。

筇衲为生涯，心不坠情伪。源源听法语，陶陶袭和气。

簪绅胡为乎，顶踵缚忧愧。愿从彼上人，预闻第一义。

烦心沃醍醐，顿悟超十地。聊为鹿苑吟，清梦不成寐。
送童用中之荆州
陈达（明代）

大江南泛渺云平，樽酒难消此日情。一笑天涯殊去住，三春物色半阴晴。

尚书家世元无忝，太仆才华蚤有名。莫讶高怀抛不得，琅琊山水亦蓬瀛。
浣纱妇
舒岳祥（宋代）

修竹柴门向山路，晴日满溪春欲莫。
浣纱少妇不知寒，两脚如霜下滩去，
少年闲倚青梅树。
康侄招饮出示古洲所寄盆梅嘱坐客赋诗分韵得
刘学箕（宋代）

嵌空奇崛石一拳，绿蒲攒剑森且蕃。
虬梅屈折龙蜿蜒，苍榦藓且低盘根。
琼英已露冰洋白，香气便觉凌芷荪。
吁嗟培养几岁月，巧养造化移小盆。
晴窗谛玩意无斁，搜索物理究所原。
方圆高大仅尺许，典章文献皆具存。
横斜疏瘦无不备，宛若老树生山园。
乡邦畴昔少曾见，此花何自来幽轩。
云是古洲老诗伯，亲手植此冰雪魂。
不忘交旧情好密，春色分遗归山樊。
吾家小阮亦好事，美不独擅招弟昆。
更呼宾友同腾集，罗列槃馔开罍尊。
举杯对花怀剧饮，情话款洽相笑言。
归来渐是东方白，醉帽欹倾风袖翻。
法曲（第四攧）
曹勋（宋代）

南薰殿阁，卷窗户新翠。池沼十顷净，俯桥影横霓。龟鱼自乐，潺潺螭口，流水照碧，芰荷绿满长堤。柳烟水色，一派涟漪。松竹阴中，细风缓引凉吹。琴韵响，玉德凤轸，声转瑶徽。疏襟曳履。或行或凭几。待饮彻、玉鼎云英，怎更有炎曦。
念奴娇 秋宴夜阑，美人归去，拈此解志恨屏眉。
姚燮（清代）

如何良夕，坐琼箫锦瑟，寂寂帘阴。蕙气梳烟香语细，画蛾扑上罗襟。

车子催灯，侍儿收扇，报说夜凉深。银河天际，起看斜月横参。

行复醉凭人肩，穿花潜远，鬟重不胜簪。六曲栏杆三面树，可容残梦重寻。

两处高楼，一般中酒，愁绝是孤衾。梧桐西院，问谁还打疏砧。
樱桃
王士骐（明代）

小鸟枝头啄欲残，美人珍惜捲帘看。霞烘的的珊瑚碎，露洗垂垂琥珀寒。

素面相逢浑似醉，朱唇半吐欲成丹。若教纤手和烟折，也胜官家赤玉盘。
送幼史
白居易（唐代）

淮右寇未散，江西岁再徂。故里干戈地，行人风雪途。

此时与尔别，江畔立踟蹰。
拟香奁八咏 其三 花尘春迹
贝琼（元代）

罗袜淩波小，潜行辇路中。东风吹不散，南陌去谁同。

艳想莲双拆，痕留月半弓。定知争拾翠，应怕践残红。

喜蝶无情扑，灵犀有意通。如何珠百琲，小妾妒翔风。
代湖南张运使贺蔡右丞
华镇（宋代）

高步英躔恰妙龄，曙华相照有馀荣。早逢周室遵儒雅，亲见文公迓太平。

可但清标称玉润，共知具体得金声。庙堂方契千年会，侧听康哉语载赓。
菩萨蛮 七夕
庄盘珠（清代）

片云一霎还收雨。瓜筵银烛秋光聚。人影玉阶多。天孙肯渡河。

光蛩惊淡月。忽忆儿时节。尘世太匆匆。鸡冠花又红。
新蝉（一作司空曙诗）
耿湋（唐代）

今朝蝉忽鸣，迁客若为情。便觉一年谢，能令万感生。

微风方满树，落日稍沈城。为问同怀者，凄凉听几声。
赵仁父宴邑官平绿见招
莫若冲（宋代）

平绿题诗四十年，寻幽不厌水云边。
一犁还又耕春后，三白曾来醉腊前。
自笑挂冠林下客，获陪挥尘坐中贤。
绝嫌幻色撩人思，快睹晴川远接天。
湖上饯沈兴国分韵得二字
许及之（宋代）

赤骥见已罕，名驹更兼值。吾乡推贤侯，逢人话詹事。

讼简古风还，心清民业遂。江山妙主盟，景物恢位置。

如何柱石姿，尚以牧伯寄。北关别经年，南薰动离思。

居然软红中，见此清白似。松筠俨长身，云霄舒直气。

宠光竹使符，假借玉阶地。饷计曾入幕，军容有竑议。

恭闻天语温，喜见家学粹。它时课最腾，看即玺书被。

今晨欣寿节，轻阴递凉吹。三呼礼云毕，一笑天所施。

榴花染白云，游鯈芘青芰。画舸得夷犹，名园随造次。

怀绶却羡君，戏彩且归侍。不繇雁荡山，即过石门寺。

永嘉政久成，谢公迹重记。剩有名诗章，因来寄一二。
好事近（倅·车还阙，分得茶词）
赵鼎（宋代）

兰烛画堂深，歌吹已终瑶席。碾破密云金缕，送蓬莱归客。

看看宣诏未央宫，草诏侍宸极。拜赐一杯甘露，泛天边春色。
偈颂一百三十六首
释惟一（宋代）

目视云霄，有一拳未敢分付。
日游闹市，三十棒且待别时。
遇坎则止，乘流而行。
既无迹於去来，宁有心於动静。
昨日恁么，逸翮独翔，
孤风绝侣。今日不恁么，
玩江月，听松风。
拈起合皂山，浓蘸清江水。
平展金凤洲，写出祖师意。
贴向十字街头，俾人人知道，
一年十二月，腊月是年尾。
宝佑改元，又从头起。
万年万年更万年，清江依旧清无底。
道泰不传天子令，时清休唱太平歌。
舞翠亭观泉
黄敏德（宋代）

坐来毛骨觉萧然，百尺飞流下碧天。
杯酒未终身世换，尽移三峡到尊前。
送晔冲晦归天竺
姚镛（宋代）

西湖山下多奇石，师去今游乳窦峰。遥想石台登讲罢，野猿归洞鹤归松。
陈氏面北小亭远依林壑下瞰长江主人每醉卧其下叹羡不足戏留小诗云
李光（宋代）

赫日晓林起瘴烟，小亭风景独萧然。门前剥啄须轻手，窗下幽人正醉眠。
雕
姜实节（清代）

天山白草路横分，日暮悲笳不忍闻。想得玉关方转战，皂雕风起欲盘云。
舟次吉溪
白玉蟾（宋代）

十年三过吉溪滩，想被溪梅笑往还。
尘暗壁间题迹旧，满斟杯酒慰寒山。
善惠师禅斋
宋庠（宋代）

象马王城地，禅扃此独开。
漏声随叶换，风意绕幡来。
驯鸽依斋树，飞花恋講台。
朝珂时一集，并为碧云才。
江楼夜吟元九律诗，成三十韵
白居易（唐代）

昨夜江楼上，吟君数十篇。词飘朱槛底，韵堕渌江前。

清楚音谐律，精微思入玄。收将白雪丽，夺尽碧云妍。

寸截金为句，双雕玉作联。八风凄间发，五彩烂相宣。

冰扣声声冷，珠排字字圆。文头交比绣，筋骨软于绵。

澒涌同波浪，铮鏦过管弦。醴泉流出地，钧乐下从天。

神鬼闻如泣，鱼龙听似禅。星回疑聚集，月落为留连。

雁感无鸣者，猿愁亦悄然。交流迁客泪，停住贾人船。

暗被歌姬乞，潜闻思妇传。斜行题粉壁，短卷写红笺。

肉味经时忘，头风当日痊。老张知定伏，短李爱应颠。

道屈才方振，身闲业始专。天教声烜赫，理合命迍邅。

顾我文章劣，知他气力全。工夫虽共到，巧拙尚相悬。

各有诗千首，俱抛海一边。白头吟处变，青眼望中穿。

酬答朝妨食，披寻夜废眠。老偿文债负，宿结字因缘。

每叹陈夫子，常嗟李谪仙。名高折人爵，思苦减天年。

不得当时遇，空令后代怜。相悲今若此，湓浦与通川。
宫词
王仲修（宋代）

访古搜奇得汉余，有名书画世间无。
紫宸朝退捐声色，不看骊山按乐图。
后庭花·一春不识西湖面
许棐（宋代）

一春不识西湖面。翠羞红倦。雨窗和泪摇湘管。意长笺短。
知心惟有雕梁燕。自来相伴。东风不管琵琶怨。落花吹遍。
【双调】殿前欢　省悟
李伯瞻（元代）

去来兮，黄花烂熳满东篱。田园成趣知闲贵，今是前非。失迷途成可追，回
头易，好整理闲活计。团栾灯花，稚子山妻。
去来兮，黄鸡啄黍正秋肥。寻常老瓦盆边醉，不记东西。教山童替说知，权
休罪，老弟兄行都申意。今朝溷扰，来日回席。
去来兮，青山邀我怪来迟。从他傀儡棚中戏，举目扬眉。欠排场占几回，痴
儿辈，参不透其中意。止不过张公吃酒，李老如泥。
到闲中，闲中何必问穷通？杜鹃啼破南柯梦，往事成空。对青山酒一钟，琴
三弄，此乐和谁共？清风伴我，我伴清风。
驾扁舟，云帆百尺洞庭秋。黄柑万颗霜初透，绿蚁香浮，闲来饮数瓯，醉梦
醒时候，月色明如昼。白渡口，红蓼滩头。
好闲居，百年先过四旬余。浮生待足何时足，早赋归欤。莫遑遑盼仕途，忙
回步，休直待年华暮。功名未了，了后何如？
醉醺醺，无何乡里好潜身。闲愁心上消磨尽，烂熳天真。贤愚有几人？君休
问，亲曾见渔樵论。风流伯伦，憔悴灵均。
游北湖
王都中（元代）

画舟摇曳泛空明，满酌流霞倒玉觥。山鸟亦知游乐意，夕阳高处两三声。
观化
释斯植（宋代）

闲观造化余，静极悦自性。
胡蝶忽飞来，吾心已无竞。
村居夜坐
江璧（清代）

黯黯霜华重，漫漫月色昏。虫声咽枯树，人影灭孤村。

犬吠别家客，邻敲隔院门。寒窗镫一粟，相对悄无言。
偈颂一百零三首 其二十四
释月涧（宋代）

威音未生已前，有此清凉大木。根蟠无阴阳地上，影藏叫不响山谷。

枝枝叶叶，婆婆娑娑，荫覆天下人。彷佛当年黄檗会中，吃蒿枝底尊宿。
东岩精舍
李覯（宋代）

像设彼何时，高僧白衲衣。
水寒吞日气，树老惯霜威。
幡影捎天近，钟声落谷微。
可怜成道易，无事即无机。
蒋十一丈以重九雨昨有诗约闰九二首次韵 其二
许及之（宋代）

谁念渊明载酒过，杜陵愁思只悲歌。催租岂败潘郎意，语到愁边自不多。
杂书
陆游（宋代）

一身顶踵无非病，两饭齑盐亦阙供。
正可清言学夷甫，不须豪气似元龙。
浴灵芝院访照律师 其一
黄裳（宋代）

领袖桑门水鉴中，杖藜人御石桥风。虽然垢净无寻处，谩濯游尘一点红。
劝农出郊三绝
王炎（宋代）

小烦脚力上崔嵬，意为仙翁特地来。
只有白云藏古洞，不知黄鹄几时回。
月夜短歌
陆游（宋代）

老夫倚杖当户立，霜气青冥月轮湿。
飕飕短发冷入顶，更觉衣屦清风袭。
月落欲尽夜苍茫，回顾明星已煌煌。
明星虽高未须喜，三足阳乌生海底。
逍遥咏 其九
赵炅（宋代）

谁测玄机圣，天功地久长。群生皆是性，道德有圆方。

妍丑随情意，于戏细酌量。达人知淡泊，默默见非常。
次前韵怀大宗伯盛程斋因柬塔溪相及云
张天赋（明代）

拜翁越王台下时，挥毫曾赋曲江诗。忠肝永作千秋鉴，龙衮先瞻八彩眉。

家学凤麟昭世瑞，天朝金石勒功碑。高山深切终身仰，何日抠衣慰所思。
虞姬墓
范成大（宋代）

刘项家人总可怜，英雄无策庇婵娟。
戚姬葬处君知否？不及虞兮有墓田。
蜀葵韵
王柏（宋代）

亭亭弱干袅新凉，露浥精神导太阳。
紫粟绿房医士宝，黄裳紫袂道家妆。
宗华衣锦趋炎昼，蜀本鎔金耐素伤。
千古无人歌实德，骚人只解逐余香。
穿竹径度知还桥入文漪堂
王世贞（明代）

遥冈织丛翠，导我穿羃历。鸟倦亦知还，况乃游人屐。

窈窕得平桥，夷犹坦缃席。相慰目已饱，相劳足初息。

有酒故可呼，无酒茗亦得。
栾弃奇育皆赋集字韵诗再次其韵示之
赵鼎臣（宋代）

我家不减乌衣集，何曾以沫空相湿。父兄共有清白传，家世不于名利急。

稍侵老景何足道，粗喜汝曹皆有立。天路峥嵘在一飞，承明翕习期三入。

乘时便可功业建，发策岂为科第及。连珠合璧竞名声，九棘三槐争品级。

金门他日看汝游，竹隐何年助吾葺。男儿志气要轩昂，肯作楚囚相对泣。
怨歌行
班婕妤（两汉）

新裂齐纨素，皎洁如霜雪。(皎洁 一作：鲜洁)
裁为合欢扇，团团似明月。
出入君怀合，动摇微风发。
常恐秋节至，凉飙夺炎热。
弃捐箧笥中，恩情中道绝。
十样花·陌上风光浓处
李弥逊（宋代）

陌上风光浓处。第一寒梅先吐。待得春来也，香消减，态凝伫。百花休漫妒。
客有吟袁公安邺城怀古句者诗以反之
潘相（清代）

便作词场看，吾犹薄邺城。可能雄后汉，宁许复西京。

乱瓦朝云色，哀弦夜月声。何如诸葛表，忠荩配阿衡。
题明心海上人别弟诗后
张昱（元代）

弟兄天性本同符，远涉能无一恸乎？浮世有身真大患，回车无恸始穷途。

秋巢不宿乌衣燕，夜屋偏怜白项乌。切莫临风挥老泪，血痕能染紫荆枯。
西湖八景 其八 澄澜曙莺
徐熥（明代）

子与风流天下闻，刱来高阁欲凌云。晓莺不道年华变，犹自声声唤使君。
往年沿檄金州谒女娲神祠是时犹未乱也绍兴壬
张嵲（宋代）

七年如转首，复过此山头。
阅世兴衰异，伤时涕泪流。
嗟无补天手，岂有去乡愁。
渐觉山河异，凭高更少留。
雪后留报恩方丈三绝 其三
周紫芝（宋代）

老禅心地已如灰，愁眼能令一笑开。落日无情且归去，梅花若在却须来。
梦中作
徐积（宋代）

诗翁吟袖忽翩然，使脱红尘腾紫烟。一身病骨如生翅，两道银河不用船。

奔星相随趁明月，鸣鸾引去追飞仙。琅玕树下夜宴起，云童为汲瑶山水。

仍遣诗筒寄阆风，诗筒落下烟霞中。人閒知是吟哦翁，举头齐望青冥空。
赠鲍钦止
葛胜仲（宋代）

锦窠朱绂亦何荣，辞剧求閒责自轻。聊喜青葱供俯仰，未应红腐较奇赢。

久知飞鸟有真意，谁信鸣鸡非恶声。只恐朝端阙司隶，又将敛手避威名。
次周尚书八首
许月卿（宋代）

老气轩昂盖四州，文场真将属条侯。
君扶黄道青如许，我住花屏翠欲流。
禁路促归一夔足，词场飞跨六鳌头。
隐箕山上泉瓢许，歌大江东羽扇周。
诗 其三十一
拾得（唐代）

三界如转轮，浮生若流水。蠢蠢诸品类，贪生不觉死。

汝看朝垂露，能得几时子。
章江晚泊 其一
百保（唐代）

一幅云林景，天公设色匀。树鸦团暮霭，村犬趁归人。

残照平山外，馀霞远水滨。欲成图画出，粉本妙无伦。
读杜诗
史弥宁（宋代）

满地干戈老厌逢，酒杯诗卷吒孤忠。
自人风雅离骚后，数到而今无此翁。
过岱下阻雪不得登
秦松龄（清代）

雪色凝空路百盘，十年三过一登难。驽骀那复胜鞿靮，后鹘何当借羽翰。

汉畤秦碑思帝子，金函玉检记祠官。谁知泰岱春晴望，转作峨嵋天半看。
酒醒
李中（五代）

睡觉花阴芳草软，不知明月出墙东。

杯盘狼藉人何处，聚散空惊似梦中。
晋江左宗庙歌十一首 其十 歌哀皇帝
曹毗（魏晋）

于穆哀皇，圣心虚远。雅好玄古，大庭是践。道尚无为，治存易简。

化若风行，民犹草偃。虽曰登遐，徽音弥阐。愔愔云韶，尽美尽善。
南歌子
晁补之（宋代）

睡起临窗坐，妆成傍砌闲。春来莫卷绣帘看。嫌怕东风吹恨、在眉间。

鹦鹉花前弄，琵琶月下弹。蓦然收袖倚栏干。一向思量何事、点云鬟。
送仲新恩
释元肇（宋代）

倍喜逢乡老，离家岁月长。衣沾新雨露，面带旧风霜。

云气侵晴槛，泉声入夜堂。明朝出山去，后会说重阳。
水涨谢邑宰送米
高登（宋代）

心知一字不堪煮，矻矻穷年黄卷中。
食粥由来未为过，储瓶况乃嗟屡空。
令君好贤媲韩愈，贱子受赐惭卢仝。
春水从教绕舍北，痴儿不复啼门东。
山亭三首 其一
李石（宋代）

春日山亭饭，青枝古树阴。亲朋知老病，田舍岂初心。

月白水泉莹，花多烟雾深。酒边防恶俗，醉语费披寻。
汪茂南提举挽词
陆游（宋代）

往者绍兴末，江淮闻战鼙。
上流烦旧德，下客辱深知。
陈迹成今古，追怀每涕洟。
郎君虽不识，抚事亦增悲。
扶胥送别
何宏（明代）

扶桑夜赤天鸡鸣，剑光射天河汉倾。虎门流火乱星浴，鳌柱荡空双眼明。

何人忽起烟霞想，蓦被一叶东南往。冲金裂玉鱼龙愁，飞上罗浮豁山赏。

罗浮酒熟春如海，应是人间岁华改。葛洪洲畔倘相逢，为问蟠桃几千载。
奉和鹦鹉
徐凝（唐代）

毛羽曾经翦处残，学人言语道暄寒。

任饶长被金笼阖，也免栖飞雨雪难。
雪夜
善耆（清代）

浓云叆叇罩山家，散作人间六出花。剪烛清谈招旧雨，开樽相出醉流霞。

市朝几辈犹无褐，帐殿三军尚著纱。谯鼓冬冬人寂寂，天公玉戏更交加。
卜算子（公赴召命道过延平，郡宴有歌妓，追诵旧事，即席赋此。）
黄公度（宋代）

寒透小窗纱，漏断人初醒。翡翠屏间拾落钗，背立残釭影。

欲去更踟蹰，离恨终难整。陇首流泉不忍闻，月落双溪冷。
闲居秋日书事
文同（宋代）

秋雨晚萧萧，端居闲寂寥。
雀饥争配穗，蝉病落寒条。
云过茶烟没，风归砚水摇。
惟当{言左右尼}图史，闲日底能消。
留守待制视学 其四
石介（宋代）

春早沂风暖，芹生泮水深。前旌拂讲树，垂佩耀童衿。

郁郁弥文化，循循善诱心。恭王不坏宅，金石有遗音。
和睦州卢中丞题茅堂十韵
吴融（唐代）

有士当今重，忘情自古稀。独开青嶂路，闲掩白云扉。

石累千层险，泉分一带微。栋危猿竞下，檐回鸟争归。

烟冷茶铛静，波香兰舸飞。好移钟阜蓼，莫种首阳薇。

树密含轻雾，川空漾薄晖。芝泥看只捧，蕙带且休围。

东郭邻穿履，西林近衲衣。琼瑶一百字，千古见清机。